PDA-Tech Blog: Tartsd fenn az érdeklődést! Motorola-iskola
Tartsd fenn az érdeklődést! Motorola-iskola
A Cnet mai információi szerint a Motorola 2010-ben akár 30 okostelefon bevezeteésével örvendezteti meg majd a világot. A hírt olvasva az jutott eszembe, hogy a Droid/Milestone sikereire alapozva a gyártó valamelyik vezetője ismét "bátorra itta magát". A Motorola ugyanis még nagyon nem mászott ki abból a bizonyos nem illatos gödörből, amibe az okostelefon és a mobiltelefon piacokon elveszett pozíciói miatt pottyant. A szervezet átalakult, talán karcsúbb és hatékonyabb lett a működése, a Droid sem fogy rosszul a Verizonnál, a Milestone is egész tisztességes értékesítéseket produkált, de 30 modell bevezetése, marketingje, gyártatása úgy tűnik, még a sikeresebb gyártóknak sem megy annyira kiválóan. Számomra erre akár az LG vagy a Samsung egy igen jó iskolapélda, de kedvencem, a HTC is még csak most tanulja, hogyan is kéne úgy hype-olni egy-egy modellt ahhoz, hogy az komoly pénzt is hozzon. Az amerikaiak ebben egyelőre jobbak, vagy összetartóbbak, de annyira, hogy egy Motorolát a NOKIA/RIM/APPLE/HTC/SAMSUNG sorba emeljenek? A Motorola okostelefon-saga nekem kicsit az LG-re hasonlít. A tavalyi CES-en a gyártó közel 50 Windows Mobile modellt harangozott be 20012-ig, ebből -ha jól számolom- kb. 3-nál járunk.
Spiros Nikolakopoulos nyilatkozatából inkább azt emelném ki, hogy az Androidra koncentráló gyártó ezt a 20-30 modellt inkább amolyan átmárkázásként értelmezi, tehát egyazon gépnek 4-5 neve is lehet a különböző piacokon, vagy a különböző szolgáltatói ajánlatokban. Ha így nézzük, akkor 5-6 idei új fejlesztés még megállhat.
Forrás: http://asia.cnet.com
Címkék: android, milestone, motorola